ZAPISNIK

s održane javne rasprave održane u ponedjeljak, 25. svibnja 2015.g.

TEMA: Dodjela priznanja i odlikovanja RH zaslužnima uz Memorijalni dan Gorskog kotara, 5. studenoga

Nada Glad je, kao predlagateljica teme na odlučivanje Gradskom vijeću Delnice, te kao moderatorica okupljanja ustvrdila, da je donošenje odluke o dodjeli posebnih priznanja i odlikovanja zaslužnima iz vremena Domovinskog rata produženo, **pa se tom javnom raspravom omogućilo javnosti da sudjeluje u procesu predlaganja zaslužnih** pojedinaca za izražavanje (svakako zakašnjele) zahvalnosti za zasluge očuvanog mira u Gorskom kotaru - te kroz to - priznavanja još jedne goranske posebitosti u domovinskom okruženju RH.

Priznanja bi se dodijelila uz 5. studenoga, nedavno ustanovljen Memorijalni dan Gorskog kotara, kojem je cilj evociranje sjajne akcije osvajanja vojnih objekata sa njihovim sadržajem, odlazak bivše vojske, naoružavanje branitelja širom Hrvatske, te očuvan goranski mir bez ratnog sukoba. Ukazivanjem na pojedince, koji su bili nositelji akcije tih sudbonosnih dana, javno se ističe da Gorski kotar, i glede toga, zaslužuje više pažnje i drugačiji tretman unutar nacionalne zajednice.

Javnom skupu, koji je započeo u 17 sati nazočio je gradonačelnik Grada Delnica, Ivica Knežević, zapovjednik Policijske stanice Delnice 90-tih i jedan od tadašnjih članova Kriznog štaba Anton Crnković, predstavnici HČSP-a u Gradu predvođeni vijećnikom Ivanom Topićem, te iz Udruge Zavjet, a – iako pozvani nisu došli: predstavnici predratnog Kriznog štaba općine Delnice (osim spomenutoga), Kluba sljednika 138. brigade HV-a, Lovačkog društva Delnice kao ni većina predstavnika političkih stranaka u Gradu.

Nada Glad je, s obzirom na izostanak okupljanja pozvanih kao i šire izvan toga, izrazila žaljenje što važnost ove tematike nije prepoznata no to dakako ne daje za pravo predlagaču da ne inzistira na prijedlozima koji su, u ovom slučaju **izraz zahvalnosti za učinjeno kao i ispravak nehotično ili namjerno izostalih radnji u procesu ljudskog odlučivanja u vremenskom protoku.** Uostalom, istaknula je, odnekud je trebalo krenuti, da bi se nastavilo svake godine s prijedlozima dokle god se ne iscrpe, jer goranska specifičnost istovremene 'oaze mira' i 'rata u oazi mira' zaslužuje isticanje s ponosom.

**U raspravi** su predstavnici HČSP-a Tomislav Kezele i Ivan Topić kao i Udruge Zavjet Arsen Silić, istaknuli kako valja prilikom predlaganja razlikovati borbeni i civilni sektor u ratu, jer zasluge nisu iste. Naime, dok ima invalida bez priznanja, dok ima poginulih za domovinu ( a jedan od tih je Vlastimir Corel), dok ima nenagrađenih pripadnika policije koji su toga dana ušli u V-2, nisu za date prijedloge u svezi nagrađivanja civilne vlasti!

Arsen Silić je pohvalio inicijativu Grada no dodao je još kako treba na spisak za priznanje staviti i Milivoja Čopa koji je toga jutra, 5.studenoga 1991., za upravljačem kamiona s policajcima krenuo u moguću vatru direktnog sukoba.

Tomislav Kezele podvukao je potrebu prioriteta, a to – prema njegovom - znači krenuti s prijedlozima od sudionika Domovinskog rata, od onih koji su cijelih 5 godina bili na ratištu. I onih koji su dali život za slobodu. Arsen Silić je, još jednom ističući dobru inicijativu, pozvao da se počne s dodjelom priznanja poginulima koji ih zaslužuju ispred svih spominjući uz Vlastimira Corela još i pokojne Jambrošića, Dadu (Čebuhara), Henrika (Štimca)…

Nada Glad istaknula je da se i ovdje konačno krenulo, osobno zna da predloženi, ali i brojni drugi koji će tek doći na red, imaju svoje zasluge za očuvanost zavičaja od mogućeg razaranja, te za sigurno vođenje grada u tadašnjem vremenu ratnih okolnosti… a nemaju nikakvih priznanja. Dapače, i onda i danas njihov spomen je, eto, stalno nečemu oprečan.

Anton Crnković, i sam predložen za jedno od državnih odlikovanja, istaknuo je kako je Grad dobro postupio izvukavši iz anonimnosti pojedinačne primjere iz tadašnjeg vremena ukazujući na taj način kako je bilo važno svako mjesto u obrani, te kakav je uspjeh polučen zalaganjem svakog pojedinca i cijele zajednice. Naravno da ima razlike između branitelja na prvoj crti i onih kod kuće, međutim, smatra da se rat vodio i kod kuće, osobito onaj psihološke prirode u kojem se također gubila glava. On ne pravi razliku između obrane na ratištu od one koju je organiziralo i provodilo civilno stanovništvo, jer svaki oblik otpora imao je svoje specifičnosti. On sam, iako od početka, među prvima sa svojim ljudstvom uključen u zaštitu, osiguravanje te svekoliku brigu o objektima i ljudima, nije nosilac nijednog priznanja. Nije on radi toga niti branio dom, ali drago mu je i počašćen je da se ipak, makar u značajnom odmaku od rata, našao među predloženima.

Gradonačelnik Delnica Ivica Knežević žali što ovakva dobrodošla inicijativa nije pokrenuta i ranije. Prošlo je otada dosta vremena, neki sudionici više nisu živi, a sigurno bi ih ovakav prijedlog barem podsjetio na teškoće kroz koje su prošli. Šteta je i što upriličena javna rasprava nije polučila veći interes, a sigurno ima još pojedinaca koji zaslužuju da ih se sjetimo. Izrazio je i žaljenje što se većinska goranska lokalna samouprava, osim Općine Lokve uz Delnice, nije opredijelila za obilježavanje 5. studenoga kao datuma u kojem su Gorani ljudskošću umjesto oružjem izborili slobodan život naraštajima na zemlji predaka. Glede rasprave prisutnih i on smatra da je u onom vremenu svako mjesto obrane bilo jednako važno iako naravno ima niz primjera herojstava, invaliditeta, gubitka vlastitog ili života najbližih.

Nada Glad je istaknula kako će provjeriti je li poginuli Corel dobio i kakvo priznanje, a bilo bi logično da je to odradila za njega brigada u čijim je redovima poginuo. Slaže se da je njegova žrtva nemjerljiva i da spomen na to valja u Gradu posebno sačuvati. Upisan je u knjizi poginulih na spomeniku 138., na grobu, a valja mu naći i mjesto imenujući njegovim imenom neki gradski objekt i sl. Glede imena poginulih Gorana iz Skrada, Vrata, Mrkoplja o njima brine njihova lokalna samouprava.

Pripremila: Nada Glad