

# **REPUBLIKA HRVATSKA**

# **PRIMORSKO-GORANSKA ŽUPANIJA**



**GRAD DELNICE**

**GRADONAČELNIK**

KLASA: 015-07/14-01/01

URBROJ: 2112-01-30-40-1-15-14

Delnice, 09. srpnja 2015. godine

**MJESNI ODBOR DELNICE**

**Predsjednik odbora,**

**gospodin Gordan Tomac,**

Stjepana Radića 9

51 300 Delnice

**Predmet: Prijedlog za imenovanje naziva novog trga u Delnicama-TRAŽI SE**

**MIŠLJENJE**

Člankom 4. Odluke o načelima, kriterijima i postupku za određivanje imena ulica i trgova na području Grada Delnica (Službene novine PGŽ br. 9 od 21. ožujka 2008.) propisano je:

**„ Ime ulice i trga određuje Gradsko vijeće Grada Delnica, na prijedlog poglavarstva (gradonačelnika) ili iznimno Povjerenstva nadležnog za poslove određivanja imena ulica i trgova, uz prethodno pribavljeno mišljenje mjesnog odbora na čijem se području ulica odnosno trg nalazi.**

**Ulica i trg mogu imati ime po zemljopisnim i drugim pojmovima, datumima vezanim uz povijesne događaje, te po imenima osoba koje su dale značajan doprinos u povijesti te političkom, kulturnom, društvenom i znanstvenom razvoju.“**

Članak 8. stavak 2. Odluke propisuje da se **kvaliteta prijedloga prilikom predlaganja imena osobe očituje u njezinom liku i djelu i racionalnoj i suvremenoj spoznaji te osobe, te njezinog posrednog i neposrednog utjecaja na prošlost, sadašnjost i budućnost građana i Grada Delnica.**

U stavku 3. Istoga članka propisano je da se **sadržajnost prijedloga očituje u uvažavanju razmjerne zastupljenosti imena ulica iz razdoblja nakon Drugog svjetskog rata i potrebi očuvanja bitnih odrednica antifašističkog značaja, značaja iz Domovinskog rata, humanističkog i znanstvenog značaja kao i imena značajnih hrvatskih velikana i njihovih djela, te svjetski poznatih osoba koje su u Delnicama bile uvažavane i koje su uvažavale građane i Grad Delnice.**

U stavku 3. članka 7. Odluke, propisano je:

**„ Ako se za ime ulice odnosno trga predlaže ime, potrebno je priložiti životopis koji mora sadržavati osnovne podatke o osobi i značaju njenog doprinosa zbog kojeg se podnosi prijedlog.“**

Na poziv za dostavu prijedloga naziva novog trga u Delnicama koji je trajao od jeseni 2014. do druge polovice lipnja 2015. godine, uz javnu raspravu koja je na tu temu održana 22. svibnja 2015. u Radničkom domu u Delnicama, u otvorenom roku pristiglo je ukupno 8 formalnih prijedloga, i to:

* Trg hrvatskog branitelja Vlastimira Corela,
* Trg Delničkog govora,
* Trg NARODNE ČITAONICE,
* Trg Grada Vukovara,
* Trg Grge Marjanovića,
* TRG GORANSKIH OLIMPIJACA,
* DELNIČKI TRG te
* TRG GORANSKIH ISELJENIKA.

Svi pristigli prijedlozi su bili legitimni, sukladno članku 7. stavak 1. Odluke.

Analizirajući i cijeneći sve argumente i razloge navedene uz prijedloge za imenovanje naziva novog trga, te ih uspoređujući s propisanim elementima kvalitete i sadržajnosti prijedloga, neprijeporna je ocjena i zaključak da niti jedan prijedlog nije zadovoljio propisane kriterije i uvjete iz Odluke.

Uz gore navedene prijedloge, tijekom proteklog razdoblja još se spominjalo niz drugih prijedloga; Trg Tina Grgurića, Trg Grada Delnica, Goranski trg, Trg Delničkih građana, Lujzinski trg, Trg Gorskog kotara, Cvjetni trg, Trg Ivana Gorana Kovačića, Trg Grada Delnica, Delnički korzo, Trg Frana Supila, Trg Delničke djece, Mali trg, Trg Delničkog srca, Zeleno srce, Mali Delnički trg, Novi trg, Trg ljubavi, Ljubavni trg, Trg za pale heroje, Deunška špica, Trg Janet Majnarich.

Slijedom navedenog, temeljem članka 4. stavka 1. Odluke, a zbog nemjerljivog značaja i doprinosa, te posrednog i neposrednog utjecaja na prošlost, sadašnjost i budućnost Grada Delnica i Gorskog kotara koji su dali nebrojeni šumari i radnici u drvnoj industriji, dostavljam Vam prijedlog naziva novog trga u Delnicama, koji se nalazi na početku Supilove ulice, omeđen djelom Lujzinske ceste, dijelom Parka Kralja Tomislava i parkiralištem ispred Hotela Risnjak, i to na način da trg nosi naziv:

**TRG**

**GORANSKIH ŠUMARA I DRVARA**

O b r a z l o ž e nj e:

Od najdalje prošlosti pa sve do današnjih dana šumarstvo i drvna industrija bili su temelj društvenog razvoja, prosperiteta i napretka Grada Delnica i cijelog Gorskog kotara. Šumski radnici i radnici u drvnoj industriji utkali su nebrojene sate svog mukotrpnog rada u brojne ceste, ambulante, društvene domove, škole, dvorane, vodovode,..., kako bi osigurali onaj neophodan društveni standard koji je omogućio život i suživot na ovim planinskim prostorima podnošljivijim, životne potrebe i mnoge životne zahtjeve dostupnijim. Od rada u šumarstvu i drvnoj industriji nastala su mnoga nova naselja, stvorene su i nastale mnoge nove obitelji čiji članovi su dalje nosili razvoj i prosperitet ove zajednice, Grad je postao bogatiji za sve bogatstvo različitosti koju su, u potrazi za boljim životom donijeli mnogi koji su Delnice i Gorski kotar pretvorili u novi zavičaj, a sa autohtonim stanovništvom činili zajednicu koja mnogima može biti primjer suživota u međusobnom uvažavanju i poštovanju. Na žalost, temeljni resurs koji nas okružuje, šuma, koja čini 83% teritorija Gorskog kotara, preustrojem i centralizacijom, postala je gospodarska osnova društvenog razvoja države, a na mikro i makro planu, i kroz ekonomske politike države, drvna industrija je djelatnost koja još dogledno vrijeme neće doživjeti svoje nove dane! To su problemi koje će trebati sustavno i uporno rješavati kako bi se stvorili novi temelji realnosti društvenog razvoja, a to su neprijeporno šumarstvo i drvna industrija. U tom smislu sam uvjerenja da će šumari i drvari imati i buduću nezamjenjivu ulogu u društvenom razvoju kraja, kao nastavak prošlosti i potvrde sadašnjosti koja bi bila bitno drugačija da nije bilo tih dviju ključnih djelatnosti i generacija ljudi koji su u gotovo sve što danas uživamo utkali svoj neprocjenjiv doprinos.

Nazivom trga njima u čast, izrazili bi im dužno poštovanje, zahvalnost, trajno sjećanje i pijetet za sav doprinos.

S obzirom na to da odluku o nazivu trga donosi Gradsko vijeće Grada Delnica i zakazanu sjednicu koja će se održati 23. srpnja 2015., radi pravovremene pripreme i dostave materijala, pozivam Vas i molim da svoje mišljenje date najkasnije do 15. srpnja 2015. godine.

Uz zahvalnost i s poštovanjem,

**Gradonačelnik**

**Grada Delnica**

**Ivica Knežević, dipl. iur.**

**NAPOMENA:** Prijedlog grupe udruga u sportu i HČSP-a smatram vrlo vrijednim, te ću u tom smislu pokrenuti inicijativu da se postojeća dvorana neformalnog naziva „LEDENA“ nazove **„SPORTSKA DVORANA GORANSKIH OLIMPIJACA“**, a također ću poduzeti aktivnosti da se osmisli način i forma kojom bi se trajno izrazio dužni pijetet i poštovanje prema pokojnom Vlastimiru Corelu, jedinom poginulom pripadniku 138. brigade HV-a s područja Grada Delnica.